**Brāļi Šici un Aparjods izcīna bronzas godalgas 50. FIL Eiropas čempionātā**

Sestdien Oberhofā, Vācijā aizvadīta 50. FIL Eiropas čempionāta un Viessmann Pasaules kausa astotā posma kamaniņu sportā pirmā sacensību diena. Lielisks starts brāļiem Šiciem un Kristeram Aparjodam, kuri finišēja trešajā vietā divvietīgo ekipāžu un vīru konkurencē.

Sacensības divvietīgo ekipāžu konkurencē iztika bez lielas intrigas un pārsteigumiem, jo visi godalgu ieguvēju veica pārliecinošus braucienus un rezultāti nebija tik blīvi kā ierasts. Brāļi Šici trešo labāko rezultātu uzrādīja abos braucienos, kas ļāva arī ieņemt trešo vietu summā. Uzvara Vācijas ekipāžai Tobiasam Vendlam/Tobiasam Arltam, kuri tuvākos sekotājus Toni Egertu/Sašu Benekenu apsteidza precīzi par divām sekundes desmitdaļām. Brāļiem Šiciem līdz zeltam pietrūka 0.323 sekundes.

Augstajā ceturtajā vietā pēc pirmā brauciena ierindojās Kristens Putins/Imants Marcinkēvičs, taču otrajā braucienā viņiem 12. labākais laiks, kas summā lika atkāpties uz septīto vietu (+0.788) Viessmann Pasaules kausa astotajā posmā, taču Eiropas čempionātā izcīnīta sestā vieta.

Ne tik veiksmīgs starts Oskaram Gudramovičam/Pēterim Kalniņam, kuri Pasaules čempionātā pirms divām nedēļām izcīnīja ceturto vietu. Sportisti abos braucienos startā uzrādīja 13. labāko laiku, taču trases laikā ievērojami rezultātu nespēja uzlabot, ieņemot attiecīgi 10. un 11. vietu braucienos. Summā Viessmann Pasaules kausa astotajā posmā devītā, bet Eiropas čempionātā astotā vieta.

Vīru sacensības izvērtās daudz neprognozējamākas un šoreiz labāko trijniekā neiekļuva neviens Vācijas sportists. Kristers Aparjods pēc pirmā brauciena ieņēma ceturto vietu, ko dalīja ar pirms divām nedēļām kronēto pasaules čempionu Fēliksu Lohu. K. Aparjods arī otrajā braucienā uzrādīja ceturto labāko laiku, taču apsteidza gan F. Lohu, gan austrieti Reinhardu Egeru, kurš pēc pirmā brauciena bija priekšā mūsu sportistam. Dubultuzvara krieviem Semjonam Pavļičenko un Romānam Repilovam. Līdz zelta godalgai K. Aparjodam pietrūka 0.181 sekundes.

Ļoti neveiksmīgas sacensības izvērtās Ināram Kivleniekam, kuram arī bija potenciāls cīnīties par godalgām. Pirmajā braucienā viņam labākais starta laiks un trešais laiks otrajā starpfinišā, taču rupja kļūda trases lejas daļā neļāva pakāpties augstāk par 23. vietu braucienā. Otrajā braucienā sportistam astotais rezultāts, kas ļāva summā pakāpties uz 12. vietu (+0.572).

Artūram Dārzniekam attiecīgi 12. un 17. rezultāts braucienos, kas ļāva summā ieņemt 15. vietu Viessmann Pasaules kausa astotajā posmā un 14. vietu Eiropas čempionātā. Labāko desmitnieku pēc pirmā brauciena noslēdza Riks Kristens Rozītis, taču otrajā braucienā tikai 23. rezultāts un summā 17. vieta (16. vieta Eiropas čempionātā).

Sacensības svētdien turpināsies ar dāmu startiem un komandu stafeti. Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut. Tiešraides sākums plkst. 10:00.